Leopoldas Digrys

Leopoldas Mykolas Digrys (1934 m. rugsėjo 8 d. Kaune – 2025 m. sausio 19 d. Vilniuje)Leopoldas Digrys. vargonai.lt. Nuoroda tikrinta 2025-01-19. – Lietuvos vargonininkas, pianistas, pedagogas.

 Biografija 
Mokėsi Vilniaus dešimtmetėje muzikos mokykloje, 1952–1957 m. studijavo Maskvos konservatorijos G. Ginzburgo fortepijono ir A. Gedikės vargonų klasėse. 1960 m. baigė šios konservatorijos fortepijono, 1961 m. vargonų klasės aspirantūrą. 1969 m. ir 1976 m. stažavo Prahos muzikos akademijoje.

1960–2001 m. Lietuvos konservatorijos (nuo 1992 m. Lietuvos muzikos ir teatro akademija) dėstytojas, nuo 1983 m. profesorius. Buvo vargonininkų tarptautinių konkursų Lietuvoje ir užsienyje žiuri narys. Nuo 1991 m. Religinės muzikos centro pirmininkas. Surengė daugiau, kaip 2000 vargonų muzikos (klasikų ir šiuolaikinių kompozitorių kūrinių) koncertų. Gastroliavo Austrijoje, Belgijoje, Čekijoje, Danijoje, Izraelyje, Jugoslavijoje, Norvegijoje, Prancūzijoje, Slovakijoje, Suomijoje, Švedijoje, Šveicarijoje, Vokietijoje, dalyvavo tarptautiniuose festivaliuose Bremene, Getingene, Leipcige, Ravenoje, Tel Avive, Venecijoje, Zalcburge ir kitur. Suredagavo ir pirmasis atliko lietuvių ir kitų tautų kompozitorių kūrinių vargonams. Jo iniciatyva 1962 m. atkurta vargonininkų specialybė Lietuvos konservatorijoje, nuo 1968 m. pradėti rengti Vilniaus vargonų muzikos festivaliai, M. K. Čiurlionio pianistų konkursas 1968 m. išplėstas į pianistų ir vargonininkų konkursą. Dėl jo nuopelnų naujus vargonus įsigijo Lietuvos nacionalinė filharmonija, Vilniaus arkikatedra, Šv. Kazimiero bažnyčia, Bonifratrų bažnyčia, Lietuvos konservatorija (dab. Lietuvos muzikos ir teatro akademija).

 Mokiniai 
 Giedrė Lukšaitė-Mrazkova, Bernardas Vasiliauskas, Balys Vaitkus

 Įvertinimas 
 1973 m. LTSR valstybinė premija
 1976 m. „Vargonų maestro“, dokumentinė apybraiža, Lietuvos televizija, režisierė J. JanulevičiūtėLeopoldas Digrys. vargonai.lt. Nuoroda tikrinta 2025-01-19.
 2005 m. Lietuvos didžiojo kunigaikščio Gedimino ordino Komandoro kryžius
 2015 m. Lietuvos nacionalinė kultūros ir meno premija

 Bibliografija 
 Kaip groti vargonais, 1998 m.

 Šaltiniai 

Kategorija:Lietuvos pianistai
Kategorija:Lietuvos vargonininkai
Kategorija:LTSR valstybinės premijos laureatai
Kategorija:Lietuvos nacionalinės kultūros ir meno premijos laureatai
Kategorija:Nacionalinės M.K. Čiurlionio menų mokyklos auklėtiniai